Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Mikel Asiain Torres jaunak aurkezturiko interpelazioa, Estatuarekiko Hitzarmen Ekonomikoaren gaineko negoziazioari buruzkoa.

**2.** Interpelazio hori Osoko Bilkuran izapidetzea.

**3.** Nafarroako Parlamentuko Aldizkari Ofizialean argitara dadin agintzea.

Iruñean, 2021eko irailaren 6an

Lehendakaria: Unai Hualde Iglesias

INTERPELAZIOAREN TESTUA

Geroa Bai talde parlamentarioko foru parlamentari Mikel Asiain Torres jaunak, Legebiltzarreko Erregelamenduan ezarritakoaren babesean, honako interpelazio hau aurkezten du, Ekonomia eta Ogasuneko kontseilariak Osoko Bilkuran erantzun dezan:

Zioen azalpena

Nafarroan historian zehar autogobernurako gogo biziari eutsi zaio inguruabar zein formulazio eta emaitza guztiz anitzekin, eta gogo hori borondate irmo eta etengabe batean gauzatu da, alegia, Nafarroa bere orainaldia egituratu eta bere etorkizuna diseinatzeko beharrezkoak diren botere-baliabideen jabe izateko borondatean. Irrika horrek, Forua deitzen diogun horretan hezurmamitu denak, are zentzu handiagoa du gaur egun, aldaketa sakonen garai honetan agerikoa baita murgilduta gauden eraldatze sozial, ekonomiko eta politikoei aurre egiteko ezinbesteko bitartekoak edukitzeko beharra.

Nafarroako autogobernu ekonomikoaren sendotze horretan, funtsezkoa da hitzarmen ekonomikoa indartzea —gure erkidegoaren interesetatik abiatuta—, horretan baitatza Nafarroako autogobernuaren arrakastaren gakoa eta funtsezko tresna baita gure politika publikoak garatzea ahalbidetzeko; gaur egun inoiz baino gehiago, haiek sendotzea eta defendatzea funtsezko helburua da Nafarroarentzat nahi dugun etorkizuna eraikitzeko.

Saihestezintzat jotzen dugu Foru Komunitatearen autogobernu ekonomiko-finantzarioa sendotzeko eta zerga- eta tributu-arloko autogobernua finkatzeko konpromisoa, zertarako-eta Hitzarmen Ekonomikoaren edukia, funtzionamendua eta eraginkortasuna hobetzeko, hitzarmen hori defendatuz gure erkidegoaren garapen ekonomiko eta sozialerako tresna utziezin gisa. Are gehiago, COVID-19aren pandemiaren ondorioz jasandako eraso gogorraren ondoren; izan ere, horrek aldez aurretik zaharkituta zeuden gai asko —gizarte- eta ekonomia-eremukoak— birplanteatzea eskatzen du.

Horrenbestez, hitzarmenari beste modu batez begiratu behar diogu. Inguruabar berrietara, XXI. mendeko bigarren hamarkadaren Nafarroara, egokitzeko irakurketa berri bat behar dugu, eta horren arabera mundu mailan agertzen doazen zerga berriak —Google edo Tobin tasak, kasu— birkokatu behar ditugu, gauzatu gabeko transferentziak geureganatu behar ditugu eta Estatuan hazten doan zorrari dagokiona doitu behar dugu.

Hori guztia dela eta, Estatuarekiko Hitzarmenaren negoziazioari buruzko interpelazio hau aurkeztu dugu, Nafarroako Gobernuko Ekonomia eta Ogasuneko kontseilariari zuzendua.

Iruñean, 2021eko abuztuaren 31n

Foru parlamentaria: Mikel Asiain Torres